Z A P I S N I K
s 26. sjednice Vijeća Gradske četvrti Sesvete, održane 17. lipnja 2019., s početkom u 17,00 sati u Gradskoj četvrti Sesvete – Područnom uredu Sesvete, Trg Dragutina Domjanića 4, soba 23/II, Sesvete.
Nazočni članovi Vijeća Gradske četvrti Sesvete:
[bookmark: _GoBack]Petar Bajan, Marija Baričević, Antun Bošnjaković, Marko Brkić, Maja Buljubašić, Ivan Dokša, Marko Galić, Ivanka Gregoranić, Mira Halapa, Jurica Jug, Stjepan Kezerić, Damir Kostanjski, Vladimir Marić, Dražen Markota, Mladen Šturlić-Tupek,  Zlata Trošelj i Nataša Vučkov. 

Opravdano odsutni: 
Željko Blažinović, Boris Matoic.

Nazočni radno:
- Darko Katuša - zastupnik u Gradskoj skupštini Grada Zagreba
- Stipe Jurić, Petar Vukelić - Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, predsjednik Vijeća, pozdravlja nazočne članove Vijeća Gradske četvrti, zastupnika u Gradskoj skupštini Grada Zagreba Darka Katušu i druge radno nazočne, zahvaljuje na odazivu, konstatira da je prisutno 17 članova Vijeća, te da Vijeće može pravovaljano odlučivati. 
            Prije prihvaćanja dnevnog reda, predsjednik napominje da su članovi Vijeća primili zapisnik sa 25. sjednice Vijeća održane 28. svibnja 2019., te bi sukladno Poslovniku o radu Vijeća trebalo prihvatiti zapisnik ukoliko nema primjedbi na isti. Vijeće je glasovalo te jednoglasno usvojilo zapisnik s 25. sjednice Vijeća Gradske četvrti Sesvete.
Predsjednik je potom iznio prijedlog dnevnog reda 26. sjednice Vijeća Gradske četvrti Sesvete i zamolio članove Vijeća, ako imaju kakve primjedbe ili prijedloge, da ih iznesu. Primjedbi na prijedlog dnevnog reda nije bilo, te je Vijeće jednoglasno, usvojilo sljedeći

DNEVNI RED:

1. Prijedlog Zaključka o izmjeni Plana komunalnih aktivnosti Gradske četvrti Sesvete u 2019.
2. Prijedlog Zaključka o idejnom rješenju denivelacije cestovnog prijelaza i željezničke pruge na Jelkovečkoj cesti u Sesvetama – davanje mišljenja
3. Prijedlog Zaključka o rekonstrukciji Resničke ulice u Sesvetama – davanje mišljenja
4. Razno.

/Prelazi se na rad po dnevnom redu./

Ad 1)

Stjepan Kezerić navodi da je svima dostavljen Prijedlog Zaključka o izmjeni Plana komunalnih aktivnosti Gradske četvrti Sesvete u 2019. te je zamolio članove Vijeća da ako imaju kakve primjedbe ili prijedloge da ih iznesu.


Kako nije bilo primjedbi i prijedloga, Vijeće je glasovalo te većinom glasova, s 12 glasova „za“,  1“protiv“ i 4 suzdržana donijelo

Zaključak 
o izmjeni Plana komunalnih aktivnosti Gradske četvrti Sesvete u 2019.
/ Zaključak se prilaže zapisniku sjednice /

Ad 2)

Stjepan Kezerić rekao je kako je Vijeće Gradske četvrti Sesvete zaprimilo dva prijedloga idejnog rješenja denivelacije cestovnog prijelaza i željezničke pruge na Jelkovečkoj cesti u Sesvetama od strane Gradskog ureda za prostorno uređenje, izgradnju Grada, graditeljstvo, komunalne poslove i promet. Pristiglo je i očitovanje Vijeća Mjesnog odbora Centar koje svakako podržava prijedlog br. 2, koji bi i dalje omogućavao prometnu povezanost Karlovačke ulice i budućeg podvožnjaka ispod željezničke pruge na Jelkovečkoj cesti. Livadarski odvojak i Livadarski put gube izlaz na Jelkovečku cestu tim rješenjem. Istaknuo je kako se za Livadarski odvojak mora iznaći rješenje dok će Livadarski put dobiti izlaz na Industrijsku cestu s novom prometnicom koja se trenutačno gradi. Predsjednik Vijeća Gradske četvrti Sesvete je nakon obrazloženja otvorio raspravu po ovoj točki dnevnog reda.
	Petar Bajan rekao je da misli kako se iz Karlovačke ulice mora omogućiti izlaz na Jelkovečku cestu.
	Vladimir Marić rekao je kako je pročitao zaključak Vijeća Mjesnog odbora Centar i slaže se s iznesenim mišljenjem. Pitao je hoće li se morati ići u izmjenu Generalnog urbanističko plana ako se prihvati prijedlog br. 2.
	Stjepan Kezerić odgovorio je kako se planira izmjena Generalnog urbanističkog plana Sesveta, a kako je uvjet za realizaciju prijedloga br. 2 upravo izmjena GUP-a. 
	Stjepan Kezerić predložio je donošenje zaključka Vijeća Gradske četvrti Sesvete u kojem bi se dalo pozitivno mišljenje na Rješenje 2 iz građevinskog projekta idejnog rješenja denivelacije cestovnog prijelaza i željezničke pruge na Jelkovečkoj cesti u Sesvetama, tj. rješenju koje predviđa spoj budućeg podvožnjaka ispod željezničke pruge sa Karlovačkom ulicom – a prema kojem bi se trebao izraditi glavni projekt i ishoditi građevinska dozvola. Vijeće je potom glasovalo o tome prijedlogu te većinom glasova, s 16 glasova „za“,  1 suzdržanim donijelo

Zaključak o davanju mišljenja o idejnom rješenju denivelacije cestovnog prijelaza i željezničke pruge na Jelkovečkoj cesti u Sesvetama
/ Zaključak se prilaže zapisniku sjednice /

Ad 3)

Stjepan Kezerić upoznao je članove Vijeća kako je zaprimljen prijedlog rekonstrukcije Resničke ulice u Sesvetama od strane Gradskog ureda za prostorno uređenje, izgradnju Grada, graditeljstvo, komunalne poslove i promet. Projektom se predviđa širenje prometnice u Resničkoj ulici s pješačkom zonom i biciklističkom stazom, što bi dovelo do toga da se dva stambena objekta moraju rušiti. Stjepan Kezerić rekao je kako mu ta situacija nije jasna te je predložio da se zatraži obrazloženje od strane predstavnika Gradskog ureda za prostorno uređenje, izgradnju Grada, graditeljstvo, komunalne poslove i promet. Smatra da bi dobro bilo da se na prvu sljedeću sjednicu Vijeća Gradske četvrti Sesvete pozovu predstavnici Gradskog ureda za prostorno uređenje, izgradnju Grada, graditeljstvo, komunalne poslove i promet, a koji bi predloženi nacrt rješenja o rekonstrukciji Resničke ulice u Sesvetama stručno obrazložili.

	Vladimir Marić pitao je zašto Vijeće Gradske četvrti Sesvete mora uopće dati suglasnost na ovaj prijedlog. 
	Dražen Markota smatra da se vjerojatno ovim projektom želi omogućiti spoj Resničke ulice na spojnu cestu između Novog Jelkovca i Kelekove ulice u Sesvetskoj Sopnici. Smatra da bi bilo dobro da Vijeće Gradske četvrti Sesvete ostane suzdržano po ovoj točki dnevnog reda i da netko tko vodi ovaj projekt dođe dodatno objasniti što se planira s predmetnim projektom.
	Nataša Vučkov pitala je čije su čestice sjeverno i južno od parcele, točnije k.č. 3554, 3000/3 k.o. Sesvete i ostale velike čestice. Dražen Markota ju je uputio na listu materijala gdje su popisani vlasnici čestica te je pročitao tko su vlasnici parcela.

Vijeće je potom glasovalo o tom prijedlogu te jednoglasno donijelo

Zaključak o davanju mišljenja o rekonstrukciji Resničke ulice u Sesvetama

/ Zaključak se prilaže zapisniku sjednice /

Ad 4)

	Stjepan Kezerić pozvao je članove da iznesu svoje prijedloge i komentare.
	Jurica Jug zamolio je da se pošalje požurnica vezno uz zahtjev stanovnika Prekvršja za postavom uspornika kod POŠ Prekvršje.
	Nataša Vučkov rekla je kako su u Rimskom putu u Novom Jelkovcu postavljeni betonski uspornici koji su preniski da bi potaknuli vozače da uspore kad prelaze preko njih. Smatra postavu takvih uspornika utroškom proračunskih sredstava kojima se ne postiže svrha postavljanja. 
	Ivanka Gregoranić istaknula je kako je prethodno već tražila da se na parkiralištu kod osnovne škole i dječjeg vrtića u Prekvršju iscrtaju linije.
	Marko Brkić postavio je pitanje može li se proširiti prometnica u Ulici Bartola Kašića kod spoja s Bistričkom ulicom. Istaknuo je kako je prometnica preuska i postoji mogućnost sudara vozila prilikom prometovanja. 
Stipe Jurić rekao je da se tamo već godinama pokušavaju riješiti imovinsko-pravni problemi. 
Marko Brkić upozorio je na to da je pješački most na Zagrebačkoj cesti iznad potoka Vuger oštećen. Pitao je postoji li kakva nova informacija vezano uz tu problematiku. Stjepan Kezerić rekao je da se prema Gradskom uredu za prostorno uređenje, izgradnju Grada, graditeljstvo, komunalne poslove i promet stalno inzistira na rješavanju te problematike.
	Ivan Dokša prenio je apel „majka iz Soblinca“ koje traže da se hitno nešto poduzme na križanju kod osnovne škole u Soblincu. Opisao je jutarnju situaciju prolaska automobilom kroz raskrižje u Soblincu i svih opasnosti koje vozačima i pješacima prijete na tom mjestu. 
Stjepan Kezerić je odgovorio kako su spomenuti apeli tijekom godine dana barem deset puta preneseni Hrvatskim cestama i Sektoru za ceste, Gradskog ureda za prostorno uređenje, izgradnju Grada, graditeljstvo, komunalne poslove i promet. Dobiveno je čvrsto obećanje temeljem inzistiranja Gradonačelnika Grada Zagreba Milana Bandića da će radovi na uređenju raskrižja Soblinečke – Prepuštovečke – Šašinovečke ulice krenuti tijekom srpnja 2019. godine.
	Petar Bajan upozorio je kako još nije izgrađena nadstrešnica u Letničkoj ulici nasuprot Osnovne škole Sesvetska Sela. Stjepan Kezerić zamolio je da se prema nadležnom uredu pošalje upit.
	Nataša Vučkov je pitala postoji li neki standard širine parkirnih mjesta te je navela primjer Novog Jelkovca kao novog naselja gdje su parkirna mjesta preusko iscrtana. Stjepan Kezerić zatražio je da se prema Gradskom uredu za prostorno uređenje, izgradnju Grada, graditeljstvo, komunalne poslove i promet, Sektoru za promet pošalje upit o postojanju standardnih veličina za iscrtavanje parkirnih mjesta. 
	Damir Kostanjski je dodatno objasnio problematiku naselja Soblinec istaknuvši kako je pješačkom stazom spojen put od osnovne škole do naselja Žerjavinec. Pješačka staza je omeđena žutom crtom. Prema njegovim saznanjima, za križanje Soblinečke – Prepuštovečke – Šašinovečke ulice ispod Bosanske ulice u Soblincu predviđeni su pješački prijelaz i ugibalište. Damir Kostanjski rekao je da postoji malo raskrižja kao što je ono u Soblincu u kojem su dvije ulice izmaknute jedna od druge. Dodatan su problem stvarali imovinsko-pravni problemi koje je Vijeće Gradske četvrti Sesvete uspjelo riješiti, bunar koji je kao autohtoni dio urbanistike mora ostati u prostoru  i problem usklađivanja Grada Zagreba i Hrvatskih cesta. 
	Stjepan Kezerić zahvalio je Damiru Kostanjskom na iscrpnom obrazloženju problematike. Upoznao je članove Vijeća da se do dana sjednice asfaltiralo cca 40 ulica. Tijekom ljeta kreću veliki radovi na Zagrebačkoj cesti, Ulici Ljudevita Posavskog, Brestovečkoj ulici i Ulici Andrije Kašića Miošića. Radovi napreduju dobro i do listopada se očekuje visoka izvršenost radova. 
	Damir Kostanjski pitao je koliko je zaključaka vijeća mjesnih odbora doneseno i tko nakon donošenja zaključaka vodi brigu o tim zaključcima. Stjepan Kezerić odgovorio je da brigu vode predsjednik vijeća mjesnih odbora i djelatnici Gradskog ureda za mjesnu samoupravu. Naveo je primjer jedne građevinske dozvole koja je stajala tri mjeseca, a nitko nije pitao za nju. Damir Kostanjski upozorio je na usporenost i probleme s izradom projektne dokumentacije. 
	Stjepan Kezerić odgovorio je da i on često nije zadovoljan dinamikom ishođenja lokacijskih i građevinskih dozvola i projektiranjem koje traje po dvije-tri godine. Kada je pri Gradskom uredu za mjesnu samoupravu upozorio na spomenutu problematiku, dobio je odgovor da se projekti grupno rade i zavisi kad koji dođe na red. Tu problematiku često ističemo, rekao je Stjepan Kezerić.
	Damir Kostanjski pitao je može li se dobiti popis svih projekata sa informacijom u kojoj su fazi. 
Stjepan Kezerić je rekao kako je isti upit već jednom uputio i da je dobio opis faze projekta „u projektiranju.“
Damir Kostanjski naveo je primjer Cerske ulice gdje je već nekoliko puta dobio odgovor da se izrađuje projektno-tehnička dokumentacija, ali nije dobio odgovor u kojoj je to trenutno fazi. 
Stjepan Kezerić je rekao da treba poslati upit u kojoj je fazi izrada projektno tehničke dokumentacije.
Marko Brkić je rekao da zna za neke projekte koji se šest godina projektiraju. Rekao je da spomenutu problematiku smatra „rak-ranom“ rada vijeća gradskih četvrti.
Darko Katuša pitao je tko zadaje projektni zadatak za izgradnju prometnica i temeljem čega. 
Damir Kostanjski je rekao da Sektor za promet, Gradskog ureda za prostorno uređenje, izgradnju Grada, graditeljstvo, komunalne poslove i promet izdaje projektni zadatak.
Darko Katuša je pitao da li je tko pričao s vlasnikom zemljišta u Ulici Bartola Kašića. Smatra nepotrebnim da se u ulici gdje se treba napraviti samo rekonstrukcija asfalta izrađuje projektna dokumentacija s nerealnim zahtjevima za širinu prometnice.
Stjepan Kezerić odgovorio je kako je projektiranje i ishođenje građevinske dozvole propisano zakonskom regulativom. Bez lokacijske i građevinske dozvole te riješenih imovinsko-pravnih odnosa ne mogu se raditi nove prometnice. Na njegove upite vezano uz nepotrebnu širinu nekih prometnica koje se projektiralo dobio je odgovor da su takvi zakonski propisi.
Nataša Vučkov kazala je da iz njezinog iskustva većinu izrade projektno-tehničke dokumentacije izvode vanjski suradnici koji posao dobiju preko javne nabave. Izrada projektne dokumentacije se od takvih izvršioca posla zna izvoditi nedovoljno stručno.
Maja Buljubašić je rekla da kada se skreće iz Dugoselske ceste u Cersku ulicu, da ni s jedne strane nema nogostupa kod mosta, pitala je planira li se to urediti i kada.
Damir Kostanjski odgovorio je da postoji nogostup na toj lokaciji. 
Vladimir Marić potvrdio je da postoji nogostup koji je vrlo nizak te je Vijeće Mjesnog odbora Sesvetski Kraljevec u prošlom mandatu tražilo postavu stupića na toj lokaciji. Vladimir Marić istaknuo je sigurnosni rizik zbog vozila koja prometuju po mostu za pješake koji prelaze most na Dugoselskoj cesti kako bi stigli do autobusnog stajališta. Stanovnici Cerske, Neretvanske, Bihaćke ulice moraju ići uz sam most – uz samu cestu što može biti izrazito opasno, a osobito kada su padaline. Smatra da bi bilo dovoljno napraviti pješački most za pješake sa sjeverne strane Dugoselske ulice.
Damir Kostanjski je rekao da misli kako Vodoprivreda nije dala uvjet za takvu akciju jer tamo postoji plinska cijev.
Stjepan Kezerić upoznao je članove da se iduće sjednice planiraju početkom srpnja (1. srpnja) i krajem kolovoza 2019.. Daljnje rasprave nije bilo, te je Vijeće završilo s radom u 17,47  sati.


KLASA: 026-02/19-001/278
URBROJ: 251-06-11-12-2
Sesvete, 17. lipnja 2019.


Zapisnik sastavio:
Petar Vukelić								  	      
                                                                                                                     Predsjednik
								                 Vijeća Gradske četvrti 
							                                     Sesvete

								                  Stjepan Kezerić 

